Урысейр драгъэкIуэтей
XXII ЩIымахуэ Олимп Джэгухэм я епщIанэ махуэм дыщэрэ жэзу медаль зырыз къыщахьри, официальнэу щымыт командэ зэпеуэм Урысей Федерацэм и спортсменхэр етIуанэ увыпIэм къыщыхутащ.
Зубков Александррэ Воеводэ Алексейрэ.
БобслеймкIэ цIыхухъухэм я зэпеуэм Олимп чемпион щыхъуащ Зубков Александррэ Воеводэ Алексейрэ я экипажыр. Абыхэм я хьэрхуэрэгъухэм зы Iэмали къыхуагъэнакъым.
Сочэ щекIуэкI зэхьэзэхуэхэр къыщызэIуахым Урысей Федерацэм и ныпыр иIыгъыну зыхуагъэфэща Зубковым нэхъапэм екIуэкIа Олимпиадэхэм дыжьыни (Турин), жэзи (Ванкувер) къыщихьауэ щытащ. Иджы дыщэр къехъулIащ. Воеводэ Алексей и дежкIи мы ехъулIэныгъэр тIуащIэщ, сыту жыпIэмэ къыщалъхуари иджыпсту щыпсэури Олимп Джэгухэр щекIуэкI Сочэ и Iэгъуэблагъэрщ.
ЛъэрыжэкIэ фигурнэу мылым къыщыфэнымкIэ зэпеуэм Урысей Федерацэм жэз медалхэр къыхуихьащ. Ильиных Еленэрэ Кацалапов Никитэрэ япэ къищащ США-мрэ Канадэмрэ я фигуристхэр.
Олимпиадэм и епщIанэ махуэм щIызэпеуа дыщэ медалитхум ящыщу тIур белорусхэм яхьащ. Аргуэру къыхэжаныкIащ биатлонымкIэ километр 15-м цIыхубзхэм я щхьэзакъуэ зэпеуэм щытекIуа Домрачевэ Дарье. ТIэунейрэ олимп чемпионыр «Белоруссием и лIыхъужь» цIэр къыфIащауэ и хэкум кIуэжынущ. Дамыгъэ лъапIэ къызэрыхуагъэфэщэнум шэч хэлъкъым фристайлым щытекIуа Кушнир Антони.
Трамплиным лыжэкIэ къелъэнымкIэ гуп зэпеуэм бжьыпэр щаубыдащ Германием и спортсменхэм. Ахэращ пашэныгъэр щызыIыгъыр мы Олимпиадэм къыщахьа медалхэмкIэ официальнэу щымыт къэрал зэпеуэм. Нэмыцэхэм къакIэлъокIуэ дыдейхэр. Голландием, США-м, Норвегием, Швейцарием, Белоруссием я спортсменхэми хуэдэу, абыхэм дыщэ медалитху яIэщ, ауэ дыжьынымкIэ йофIэкIри, увыпIэ нэхъ лъагэм щытщ.
Хьэтау Ислъам.
